Document ID: 32012R0232

KOMMISSIONENS FORORDNING (EU) Nr. 232/2012
af 16. marts 2012
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelsesbetingelser og anvendelsesniveauer for quinolingult (E 104), Sunset Yellow FCF (Orange Yellow S) (E 110) og ponceau 4R (cochenillerød A) (E 124)
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Quinolingult (E 104), Sunset Yellow FCF (Orange Yellow S) (E 110) og ponceau 4R (cochenillerød A) (E 124) er fødevarefarvestoffer, der for øjeblikket er godkendt til anvendelse og opført i bilag II til forordning (EF) nr. 1333/2008. Den nuværende godkendelse tager hensyn til det acceptable daglige indtag (ADI), der blev fastsat af Den Videnskabelige Komité for Levnedsmidler i 1983 (2).
(3)
Den Europæiske Fødevaresikkerhedsautoritet (i det følgende benævnt »autoriteten«) afgav en udtalelse den 23. september 2009 (3) vedrørende genevalueringen af quinolingult (E 104) som fødevaretilsætningsstof. Autoriteten anbefaler i denne udtalelse at nedbringe ADI for dette fødevarefarvestof fra 10 mg/kg legemsvægt pr. dag til 0,5 mg/kg legemsvægt pr. dag. Endvidere finder autoriteten, at de mere præcise skøn over eksponeringen (trin 2 og trin 3) generelt ligger et godt stykke over den ændrede ADI på 0,5 mg/kg legemsvægt pr. dag. Derfor bør anvendelsesbetingelserne og anvendelsesniveauerne for quinolingult (E 104) ændres for at sikre, at den nye ADI anbefalet af autoriteten ikke overskrides.
(4)
Autoriteten afgav den 27. september 2009 en udtalelse (4) vedrørende genevalueringen af sikkerheden ved Sunset Yellow FCF (Orange Yellow S) (E 110) som fødevaretilsætningsstof. Autoriteten anbefaler i denne udtalelse, at nedbringe ADI for Sunset Yellow FCF (Orange Yellow S) (E 110) fra 2,5 til 1 mg/kg legemsvægt pr. dag. Endvidere finder autoriteten, at de mere præcise skøn over eksponeringen (trin 3) generelt ligger et godt stykke over den ændrede midlertidige ADI på 1 mg/kg legemsvægt pr. dag for børn med et højt indtag. Derfor bør anvendelsesbetingelserne og anvendelsesniveauerne for Sunset Yellow FCF (Orange Yellow S) (E 110) ændres for at sikre, at den nye midlertidige ADI anbefalet af autoriteten ikke overskrides.
(5)
Autoriteten afgav den 23. september 2009 en udtalelse (5) vedrørende genevalueringen af sikkerheden ved ponceau 4R (cochenillerød A) (E 124) som fødevaretilsætningsstof. Autoriteten anbefaler i denne udtalelse at nedbringe ADI fra 4 mg/kg legemsvægt pr. dag til 0,7 mg/kg legemsvægt pr. dag. Endvidere finder autoriteten, at de mere præcise skøn over eksponeringen (trin 3) generelt ligger et godt stykke over den ændrede ADI på 0,7 mg/kg legemsvægt pr. dag for børn med et højt indtag. Derfor bør anvendelsesbetingelserne og anvendelsesniveauerne for ponceau 4R (cochenillerød A) (E 124) ændres for at sikre, at den nye ADI anbefalet af autoriteten ikke overskrides.
(6)
Det er nødvendigt at fjerne disse stoffer fra gruppe III, der er opført i del C, punkt 3, i bilag II. Den kombinerede maksimalgrænseværdi, når stofferne anvendes sammen med de resterende stoffer, der hører til gruppe III, bør fastholdes.
(7)
Med henblik på at nedsætte eksponeringen til under den anbefalede ADI bør maksimalgrænseværdierne ændres. De bør navnlig nedsættes med den samme faktor som nedsættelse i det pågældende daglige indtag. Der bør gives tilladelse til visse undtagelser med højere niveauer for en række traditionelle produkter, som ikke i væsentlig grad bidrager til eksponeringen. Visse bestemmelser skal ligeledes udgå.
(8)
Bilag II til forordning (EF) nr. 1333/2008 bør derfor ændres i overensstemmelse hermed.
(9)
For at give fødevareindustrien den nødvendige tid til at tilpasse deres produktion til de nye anvendelsesbetingelser og anvendelsesniveauer, der er fastsat i denne forordning, bør der fastsættes overgangsordninger.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
Denne forordning anvendes fra den 1. juni 2013.
Fødevarer, der indeholder quinolingult (E 104), Sunset Yellow FCF (Orange Yellow S) (E 110) og ponceau 4R (cochenillerød A) (E 124), og som er markedsført lovligt inden den 1. juni 2013, men ikke er i overensstemmelse med bestemmelserne i denne forordning, kan fortsat markedsføres, indtil lagrene er opbrugte.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. marts 2012.

Labels: 0
17